Wellington (NTB-DPA): Bryllup mellom prins William og Catherine Middleton fører til store klimautslipp, har forskere i New Zealand regnet ut. Tankesmia Landscare Research har regnet seg fram til at prinsebryllupet i London vil føre til at det slippes ut 6.750 tonn mer CO2 enn ellers. Det tilsvarer utslippet fra en jumbojet som flyr 723 ganger tur retur London og New Zealand, konstaterer forskerne. Utslippene tilsvarer ellers hva 1.230 britiske husholdninger slipper ut i løpet av et år, og blir på rundt tolv ganger mer enn det Buckingham Palace årlig har på samvittigheten. Landscare Research har kalkulert utslippene ved å se på hvor mange gjester som er invitert og hvor i verden de kommer fra. De har også kalkulert utslippene fra de mange hundre tusen som har valfartet til London i håp om å få et glimt av de nygifte, samt fra hotellene mange av dem skal bo på. Flere andre utslippskilder er også tatt med i regnestykket, som viser at prinsebryllupet vil koste klimaet dyrt.